b'\n_START_ARTICLE_\nSipsi\xc3\xb6j\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 2,8 kilometri\xc3\xa4, leveys 1,9 kilometri\xc3\xa4 ja sen pinta-ala on 239 hehtaaria. Se sijaitsee pari kilometri\xc3\xa4 Luhalahdelta koilliseen. Sen rantaviiva mutkittelee niin, ett\xc3\xa4 Hietaniemen kohdalla alle kaksi metri\xc3\xa4 syv\xc3\xa4 Inginsalmi yhdist\xc3\xa4\xc3\xa4 kaksi suurempaa j\xc3\xa4rviallasta toisiinsa._NEWLINE_Pohjoinen allas on 1,5 kilometri\xc3\xa4 pitk\xc3\xa4 ja kilometrin leve\xc3\xa4. My\xc3\xb6s t\xc3\xa4ss\xc3\xa4 j\xc3\xa4rvialtaassa on Hietaniemen kohdalla kaventuma. Kaventuman it\xc3\xa4puolella etel\xc3\xa4\xc3\xa4n ty\xc3\xb6ntyy Aljonlahti, joka j\xc3\xa4\xc3\xa4 Hietaniemen ja Aljonvuoren v\xc3\xa4liin. Pohjoiseen ty\xc3\xb6ntyy leve\xc3\xa4 lahti, johon laskevat sek\xc3\xa4 Vahoj\xc3\xa4rvest\xc3\xa4 tuleva Vahojoki ett\xc3\xa4 Markkolanlammen, Raittilanlammen ja Kaakkurilammen yhteinen laskuoja. Kaventuman l\xc3\xa4nsipuolella ty\xc3\xb6ntyy pohjoiseen matala lahti ja etel\xc3\xa4\xc3\xa4n Inginsalmi. Hietaniemen k\xc3\xa4rjess\xc3\xa4 sijaitsee altaan ainoa kallioinen saari. Puolet altaasta on alle kolme metri\xc3\xa4 syv\xc3\xa4\xc3\xa4, mutta keskell\xc3\xa4 on kaksi yli 17 metrist\xc3\xa4 syv\xc3\xa4nnett\xc3\xa4. Mainittujen laskuojien lis\xc3\xa4ksi siihen laskee vain kolme muuta ojaa._NEWLINE_Etel\xc3\xa4inen j\xc3\xa4rviallas on kolmiapilan muotoinen. Pohjoisessa Inginsalmin l\xc3\xa4nsipuolella sijaitsee l\xc3\xa4hes 9 metri\xc3\xa4 syv\xc3\xa4 lahti, mihin laskee P\xc3\xa4\xc3\xa4j\xc3\xa4rven valuma-alueen laskujoki P\xc3\xa4\xc3\xa4joki. Kaakkoon ty\xc3\xb6ntyy Pitk\xc3\xa4nokan ja Pet\xc3\xa4j\xc3\xa4kannanniemen taakse levi\xc3\xa4v\xc3\xa4 lahdelma, miss\xc3\xa4 sijaitsevat Paskonlahti, V\xc3\xa4in\xc3\xa4nlahti ja Mustalahti sek\xc3\xa4 Pikkusaari ja Pannisaari. V\xc3\xa4in\xc3\xa4nlahteen laskee kaakosta Jorrinoja, joka on V\xc3\xa4h\xc3\xa4j\xc3\xa4rven ja Isoj\xc3\xa4rven yhteinen laskuoja. Etel\xc3\xa4\xc3\xa4n aukeaa Soukonlahteen p\xc3\xa4\xc3\xa4ttyv\xc3\xa4 pieni j\xc3\xa4rvenselk\xc3\xa4, jonka sivusta j\xc3\xa4rven vedet purkautuvat alajuoksulle Kukkarolampeen johtavaa salmea eli vuolletta my\xc3\xb6ten. Altaassa on kaksi pient\xc3\xa4 yli 14 metrist\xc3\xa4 syv\xc3\xa4nnett\xc3\xa4 ja sen yli 3 metri\xc3\xa4 syv\xc3\xa4t alueet muodostavat p\xc3\xa4\xc3\xa4osan altaasta. Mainittujen laskuojien lis\xc3\xa4ksi siihen laskee vain yhdeks\xc3\xa4n muuta ojaa._NEWLINE_Rantaviivan pituus on 17,5 kilometri\xc3\xa4 ja se mutkittelee kovasti maaston korkeuseroista johtuen. J\xc3\xa4rven alavilla rannoilla sijaitsee peltoja, mutta jyrkemm\xc3\xa4t kohdat ovat mets\xc3\xa4\xc3\xa4. J\xc3\xa4rven l\xc3\xa4hiymprist\xc3\xb6ss\xc3\xa4 sijaitsee alle 30 maatilaa ja sen rannoilla l\xc3\xa4hes 80 vapaa-ajan asuntoa. J\xc3\xa4rven l\xc3\xa4nsipuolella kulkee Luhalahdelta alkava yhdystie 2764 ja sen it\xc3\xa4puolella yhdydystie 13284. Vanhojoen ylitt\xc3\xa4\xc3\xa4 j\xc3\xa4rven alle 300 metrin et\xc3\xa4isyydelt\xc3\xa4 ohittava Tampere-Sein\xc3\xa4joki-rautatie. Yl\xc3\xb6j\xc3\xa4rven raja k\xc3\xa4y V\xc3\xa4in\xc3\xa4lahden rannassa ja se seuraa Jorrinojaa sen alajuoksulla.\n_START_SECTION_\nVirkistys\n_START_PARAGRAPH_\nJ\xc3\xa4rvi sijaitsee opastetulla Sipsi\xc3\xb6joen melontareitill\xc3\xa4 Liesij\xc3\xa4rvi\xe2\x80\x93 Pet\xc3\xa4j\xc3\xa4j\xc3\xa4rvi\xe2\x80\x93 Vuorij\xc3\xa4rvi\xe2\x80\x93 Vesaj\xc3\xa4rvi\xe2\x80\x93 Kaukaj\xc3\xa4rvi\xe2\x80\x93 Vahoj\xc3\xa4rvi\xe2\x80\x93 Sipsi\xc3\xb6j\xc3\xa4rvi\xe2\x80\x93 Ohistonlampi\xe2\x80\x93 Kyr\xc3\xb6sj\xc3\xa4rvi.'